《李卫公赞》
宋代·陈长方

虬须天人世不有，两河股裂群兇手。
健儿谁复知大家，养子兇兇饮牛酒。
庙堂坐论赞皇公，三镇便同牛马走。
濯手为雨噫为风，斡旋六合臂运肘。
奇章器仅等罍樽，公人中龙彼犬豚。
数百年来号牛李，气塞不堪今重论。
感时念古寸心切，更觉会昌勋业尊。
未应精爽焄蒿尽，试哦楚些招断魂。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。